มีชัย-เดินหน้า ทำกฎหมายลูกต่อ
พรรคการเมือง ได้ทำเสร็จแล้ว เหลือกม.กกต. ต้องปรับใหญ่,มีชัย เร่งเครื่องปั๊มกฎหมายลูก ปั่นร่าง พ.ร.บ.พรรคการเมืองเสร็จแล้ว เงื้อดาบเล็งผ่าตัดใหญ่ กกต. ระบุคน กกต.อ่อนเชิงงานสอบสวน สั่งรื้อยกกระบิทั้งเปลี่ยนชื่อ-วิธีการได้มา-ลดบทบาท กกต.จังหวัด ศุภชัย แย้งจำเป็นต้องมีมือไม้สำคัญ เหน็บ กรธ.คร่ำหวอดการเมืองคงมองแตกต่าง สปท. จัดคิว 26 ต.ค. ตีปี๊บผลงาน 1 ปี 108 เรื่องปฏิรูป อลงกรณ์ โอ่ผลงานชิ้นโบแดงช่วยชีวิตเอสเอ็มอี จ่อดันมาตรการขจัดยักษ์ใหญ่ผูกขาด สนช.ลอตใหม่ 31 คน ประเดิมเริ่มงานแล้ว ยังขาด เจน-ปรีดี ติดภารกิจไปต่างประเทศ แกนนำ นปช.-มวลชนเสื้อแดงแห่เยี่ยม จตุพร คึกคัก แนวร่วมนัดรวมตัวร้องเพลงหน้าเรือนจำทุกวัน ตู่ ลั่นติดคุกครั้งนี้ไม่ใช่ครั้งแรกและครั้งสุดท้าย,จากกรณีคณะกรรมการร่างรัฐธรรมนูญ (กรธ.) เร่งพิจารณาจัดทำร่าง พ.ร.บ.ประกอบรัฐธรรมนูญสำคัญ 4 ฉบับเกี่ยวกับการเลือกตั้ง เพื่อรองรับการดำเนินการให้เป็นไปตามโรดแม็ปของคณะรักษาความสงบแห่งชาติ (คสช.) นั้น ล่าสุด นายมีชัย ฤชุพันธุ์ ประธาน กรธ.ระบุขณะนี้ร่าง พ.ร.บ.ประกอบรัฐธรรมนูญว่าด้วยกรรมการการเลือกตั้ง (กกต.) พิจารณาไปแล้ว 20 เปอร์เซ็นต์ โดยมีแนวคิดที่จะปรับเปลี่ยนทั้งชื่อ วิธีการได้มาและบทบาทของ กกต.จังหวัด เพื่อทำให้ขาดอิทธิพลจากการเมืองท้องถิ่น,มีชัย ผ่าตัดใหญ่ กกต.จว.สกัดอิทธิพล,เมื่อเวลา 13.30 น. วันที่ 13 ต.ค. ที่รัฐสภา มีการประชุมคณะกรรมการร่างรัฐธรรมนูญ (กรธ.) มีนายมีชัย ฤชุพันธุ์ ประธาน กรธ. เป็นประธานการประชุม เพื่อพิจารณาการร่าง พ.ร.บ.ประกอบรัฐธรรมนูญ โดยนายมีชัยให้สัมภาษณ์ก่อนการประชุมถึงความคืบหน้าการจัดทำร่าง พ.ร.บ.ประกอบรัฐธรรมนูญว่าด้วยพรรคการเมืองว่า ขณะนี้อนุกรรมการยกร่างพ.ร.บ.ประกอบรัฐธรรมนูญได้ร่างกฎหมายพรรคการเมืองเสร็จแล้ว ส่วนเนื้อหาจะเป็นอย่างไรนั้น ขอให้นำเข้าที่ประชุม กรธ.ผ่านการถกเถียงกันก่อน ขณะที่ร่าง พ.ร.บ.ประกอบรัฐธรรมนูญว่าด้วยกรรมการการเลือกตั้ง (กกต.) ขณะนี้พิจารณาแล้ว 20 เปอร์เซ็นต์ ยังไม่ถึง กกต.จังหวัด แต่คิดว่าคงปรับเปลี่ยนทั้งชื่อ วิธีการได้มาและบทบาท เพื่อทำให้ขาดอิทธิพลจากการเมืองท้องถิ่นให้ได้ อาจไม่เรียกว่า กกต.จังหวัด แต่จะเรียกว่าอย่างไร ขอคิดกันต่อ และที่สำคัญจะไม่ให้มีลักษณะอย่างที่ผ่านมา ที่ กกต.จังหวัดเป็นที่ครหานินทา กรธ.จะทำให้ดีขึ้น การพิจารณากฎหมายลูกทั้ง 2 ฉบับนี้ น่าจะเสร็จสิ้นเดือน ต.ค.หรือต้นเดือน พ.ย. เพื่อส่งให้ สนช.พิจารณาต่อไป,ติงคน กกต.อ่อนเชิงงานสอบสวน,เมื่อถามว่า มีข้อเสนอให้ภาคประชาสังคมเข้ามามีส่วนช่วยจัดการเลือกตั้ง นายมีชัยกล่าวว่า ที่ผ่านมา กกต.ได้รับการอบรบมาเป็นอย่างดี แต่การสืบสวนสอบสวนยังทำไม่ค่อยดีเท่าที่ควร หากนำภาคประชาสังคม ซึ่งไม่มีความรู้ในเรื่องนี้ไปสอบสวนใครจะรับผิดชอบ เพราะต้องคำนึงด้วยว่า ปฏิบัติได้จริงหรือไม่ คนเสนออาจจะมั่นใจว่าภาคประชาสังคมจะไม่กลั่นแกล้งใคร แต่จะรู้เท่าทันเล่ห์เหลี่ยมหรือไม่ เพราะหากสอบสวนแล้วยกฟ้องทั้งหมดจะแย่,สมาคมพัฒนาการเมืองชงปรับ ก.ม.ลูก,ก่อนหน้านี้ เวลา 12.45 น. นายโฆษิต สุวินิจจิต ประธานฝ่ายประชาสัมพันธ์ สมาคมแห่งสถาบันพัฒนาการเมืองและการเลือกตั้ง ได้เข้ายื่นหนังสือข้อเสนอการจัดทำร่าง พ.ร.บ.ประกอบร่างรัฐธรรมนูญ 3 ฉบับ ได้แก่ ร่าง พ.ร.บ.ว่าด้วยคณะกรรมการเลือกตั้ง (กกต.) ร่าง พ.ร.บ.ว่าด้วยพรรคการเมือง และร่างพ.ร.บ.ว่าด้วยการได้มาซึ่ง ส.ว.ต่อ กรธ. ผ่านนายนายอภิชาต สุขัคคานนท์ รองประธานกรรมการร่างรัฐธรรมนูญ (กรธ.),หนุนลดบทบาท กกต.จว.พ้นงานสืบสวน,นายโฆษิต กล่าวว่า สมาคมฯได้ยื่นข้อเสนอการร่าง พ.ร.บ.ว่าด้วยพรรคการเมืองใน 5 ประเด็น คือ 1.การจัดตั้งพรรคการเมืองควรให้เสรีภาพบุคคลในการจัดตั้งพรรคการเมือง 2. กกต.ควรเน้นบทบาทส่งเสริมและสนับสนุนพรรคการเมืองอย่างเท่าเทียมมากกว่าตรวจสอบพรรคการเมือง 3.กกต.ไม่ควรเป็นผู้ควบคุมหรือตรวจสอบนโยบายในการหาเสียงของพรรค 4.การส่งผู้สมัครของพรรคการเมือง ควรให้สมาชิกทุกคนในพรรคมีส่วนร่วม 5.การยุบพรรคการเมือง ควรกำหนดให้ยุบได้ยากและแยกความผิดระหว่างส่วนบุคคลกับส่วนรวมให้ชัดเจน ข้อเสนอร่าง พ.ร.บ.ว่าด้วย กกต.เห็นว่าควรคง กกต.จังหวัดไว้ แต่ให้ปรับลดบทบาท ไม่ให้เกี่ยวข้องกับการทำงานสืบสวนสอบสวน และควรเน้นให้ภาคประชาสังคมช่วยเหลือ กกต.ในการตรวจสอบการเลือกตั้ง ส่วนร่าง พ.ร.บ.ว่าด้วย ส.ว.การกำหนดกลุ่มอาชีพ ต้องสะท้อนวิชาชีพเท็จจริง และควรทำให้เกิดความสมดุลทุกกลุ่มอาชีพ,ศุภชัย แย้งมือไม้ยังมีความสำคัญ,ด้านนายศุภชัย สมเจริญ ประธาน กกต.กล่าวถึงกรณีที่นายมีชัย ฤชุพันธุ์ ประธาน กรธ.มีแนวคิดจะปรับเปลี่ยน กกต.จว.ว่า ยังไม่ทราบรายละเอียด แต่ที่ผ่านมา กกต.ได้ให้ความเห็นไปแล้วในส่วนของพ.ร.บ.ประกอบรัฐธรรมนูญว่าด้วยคณะกรรมการการเลือกตั้งว่าเห็นควรให้มี กกต.จว.เพราะยังมีความจำเป็นในการช่วยงาน กกต.กลาง โดยเฉพาะในการเลือกตั้งท้องถิ่น นอกจากนี้ยังได้เสนอวิธีการคัดเลือก การได้มา ตรวจสอบประวัติเพื่อให้เป็นกลางทางการเมือง แต่ กรธ.อาจมีมุมมองที่แตกต่างออกไป เพราะท่านคร่ำหวอดทางการเมืองมานาน แต่ไม่ว่าจะออกกฎอย่างไร เรามีหน้าที่ปฏิบัติตามอยู่แล้ว,สปท.จัดแถลง 1 ปี 108 เรื่องปฏิรูป,เมื่อเวลา 14.00 น.ที่รัฐสภา นายคำนูณ สิทธิสมาน โฆษกคณะกรรมาธิการสามัญกิจการสภาขับเคลื่อนการปฏิรูปประเทศ (วิป สปท.) แถลงว่า ทางวิป สปท.มีมติจัดงานแถลงข่าวสรุปผลการดำเนินงานของ สปท. ครบรอบ 1 ปี ภายใต้ชื่อเรื่อง 1 ปี สปท.108 เรื่องการปฏิรูป ในวันที่ 26 ต.ค. ณ บริเวณห้องโถง อาคารรัฐสภา 1 โดยเชิญสมาชิก สปท. และ Mr. Reform ที่เป็นตัวแทนจากกระทรวงต่างๆที่เกี่ยวข้องกับการปฏิรูป 28 คน เข้าร่วมการแถลงข่าว โดยรูปแบบการแถลงข่าวนั้น ประธาน สปท. จะกล่าวสรุปภาพรวมการทำงาน และประธาน กมธ.ทั้ง 12 คณะจะแถลงผลการดำเนินงานของแต่ละคณะที่เห็นผลสำเร็จเป็นรูปธรรมตามแผนปฏิรูปที่ได้กำหนดไว้ ทั้งนี้การแถลงข่าวจะถ่ายทอดสดทางสถานีวิทยุโทรทัศน์แห่งประเทศไทย กรมประชาสัมพันธ์ และสถานีวิทยุกระจายเสียงและวิทยุโทรทัศน์รัฐสภา ตั้งแต่เวลา 09.05-09.55 น.,โอ่ผลงานชิ้นโบแดงช่วยเอสเอ็มอี,ขณะที่นายอลงกรณ์ พลบุตร รองประธานสปท.คนที่ 1 กล่าวถึงการจัดแถลงข่าวผลงานครบ 1 ปี ของ สปท.วันที่ 26 ต.ค.ว่า จะเตรียมแถลงภาพรวมการปฏิรูปด้านต่างๆ อาทิ ปฏิรูปความเหลื่อมล้ำ ปฏิรูปการศึกษา ปฏิรูปการบริหารราชการแผ่นดิน ที่เป็นประโยชน์ต่อประชาชนเปลี่ยนแปลงสังคมครั้งใหญ่ ยกเครื่องประเทศไทยอย่างรอบด้าน ขณะนี้เราเป็นประเทศเดียวในโลกที่ปฏิรูปประเทศในทุกๆด้าน วางภาพประเทศในอนาคตให้ดีกว่าเดิม ส่วนไฮไลต์ เป็นผลงานชิ้นโบแดงและเซอร์ไพรส์ประชาชน คือ ร่าง พ.ร.บ.แข่งขันทางการค้าที่ขจัดปัญหาการผูกขาดด้านเศรษฐกิจในอดีต สร้างความเป็นธรรมในสังคม เราจะแจงรายละเอียดในวันนั้นให้ติดตามฟัง จะเป็นผลงานที่เปิดฟ้าใหม่ให้ธุรกิจเอสเอ็มอี และสหกรณ์รายย่อยทั้งประเทศ ไม่ต้องเผชิญกับระบบปลาใหญ่กินปลาเล็กอีกต่อไป พวกเขาจะลืมตาอ้าปากได้ จากกฎหมายฉบับนี้ สปท.ส่งให้รัฐบาลและรัฐบาลได้ผ่านความเห็นชอบไปแล้วสัปดาห์ที่ผ่านมา,เล็งดันมาตรการสกัดยักษ์ใหญ่ผูกขาด,นายอลงกรณ์กล่าวว่า ส่วนตัวเตรียมเสนอเพิ่มเติมไปยัง กมธ.ปฏิรูปเศรษฐกิจ สปท.ให้ศึกษาก่อนส่งต่อไปให้รัฐบาลคือ เรื่องการขจัดการผูกขาดของนายทุนรายใหญ่ ต้องปฏิรูปไม่ให้ผู้ประกอบการค้าปลีกค้าส่งรายใหญ่ ห้ามผลิตสินค้า เฮาส์แบรนด์ หรือแบรนด์ของตัวเอง ขึ้นมาเพื่อลอกเลียนแบบแข่งกันกับผู้ค้าปลีก หรือโชห่วยรายเล็กๆ ข้อเสนอนี้ จะช่วยผู้ค้ารายเล็กที่เคยถูกเอารัดเอาเปรียบมายาวนาน ลืมตาอ้าปากได้เช่นกัน,31 สนช.ใหม่ปฏิญาณตนก่อนทำหน้าที่,วันเดียวกัน เวลา 10.15 น. มีการประชุมสภานิติบัญญัติแห่งชาติ (สนช.) โดยมีนายพรเพชร วิชิตชลชัย ประธาน สนช.เป็นประธาน โดยก่อนเข้าสู่วาระการประชุม สมาชิก สนช.ใหม่ที่ได้รับการโปรดเกล้าฯจำนวน 31 คนได้เข้าร่วมประชุมครั้งแรก และได้ลุกขึ้นกล่าวปฏิญาณตนต่อที่ประชุมก่อนทำหน้าที่ ขาดเพียง 2 คน คือ นายเจน นำชัยศิริ ประธานสภาอุตสาหกรรมแห่งประเทศไทย และนายปรีดี ดาวฉาย รองกรรมการผู้จัดการอาวุโส ธนาคารกสิกรไทย เนื่องจากติดภารกิจเดินทางไปต่างประเทศ และยังไม่ได้เดินทางมารายตัวแต่อย่างใด,มวลชนเสื้อแดงแห่เยี่ยม จตุพร,อีกเรื่อง ผู้สื่อข่าวรายงานว่า เมื่อเวลา 11.10 น. ที่เรือนจำพิเศษกรุงเทพ นายจตุพร พรหมพันธุ์ ประธานกลุ่มแนวร่วมประชาธิปไตยต่อต้านเผด็จการแห่งชาติ (นปช.) ที่ถูกคุมขังในเรือนจำ เป็นวันที่ 3 ได้รับอนุญาตจากเจ้าหน้าที่ราชทัณฑ์ ให้เดินทางมาห้องเยี่ยมหมายเลข 4 เพื่อพบปะกับญาติมิตรและเพื่อนฝูงที่มาเยี่ยม โดยมีนางพรหมภัสสร ณ กาฬสินธุ์ ภรรยาพร้อมบุตรชาย ตลอดจนแกนนำ นปช. อาทิ นางธิดา ถาวรเศรษฐ นพ.เหวง โตจิราการ นายสมหวัง อัสราษี นายวรชัย เหมะ นายก่อแก้ว พิกุลทอง เป็นต้น รวมทั้งยังมีกลุ่มมวลชนเสื้อแดงจำนวนหนึ่ง ต่อคิวรอเยี่ยมเป็นแถวยาวเหยียด,ตู่ ลั่นติดคุกไม่ใช่ครั้งแรกและสุดท้าย,ผู้สื่อข่าวรายงานว่า นายจตุพรมีสีหน้าแจ่มใสทักทายแกนนำ นปช.และมวลชนที่มาให้กำลังใจ ก่อนเปิดเผยผ่านห้องคุมขังว่า ขณะนี้เริ่มปรับตัวได้แล้ว ส่วน นพ.สุรพงษ์ สืบวงศ์ลี หรือหมอเลี้ยบ ได้พบปะทักทายกันในเรือนจำ และฝากบอกมวลชนที่อยู่ข้างนอก อย่าได้สิ้นกำลังใจ การเข้าเรือนจำของตน จะไม่ใช่ครั้งแรกและครั้งสุดท้าย เคยพูดไว้แล้วว่าเส้นทางสายนี้ ถ้าไม่ตายก็ติดคุก แม้มุมมองผู้มีอำนาจอาจเห็นว่าตนมาอยู่ในนี้แล้วทำให้ข้างนอกสงบ แต่นั่นเป็นมุมมองที่สวนทางกับความรู้สึกของประชาชน,แนวร่วมนัดร้องเพลงหน้าคุกทุกวัน,ต่อมากลุ่มคนเสื้อแดง นำโดยนางสุดสงวน สุธีสร อดีตอาจารย์คณะสังคมศาสตร์ ธรรมศาสตร์ นัดหมายมวลชนเสื้อแดง รวมตัวบริเวณป้ายหน้าเรือนจำพิเศษ เพื่อทำกิจกรรมส่งแรงใจถึงนายจตุพร แต่ยังไม่ทันเริ่ม ก็ถูกเจ้าหน้าที่ตำรวจ สน.ประชาชื่น นำรถสายตรวจมาจอดขวาง แล้วขอร้องให้ทั้งหมดไปทำกิจกรรมกันที่อื่นแทน ทางกลุ่มยอมย้ายไปฝั่งตรงข้าม จากนั้นร่วมกันร้องเพลงชื่อ หัวใจผูกพัน ให้กับนายจตุพร แล้วตะโกนคำว่า จตุพร สู้ๆ ก่อนนัดหมายจะมาร้องเพลงที่เรือนจำทุกวัน จนกว่าประธาน นปช.จะได้รับอิสรภาพ,ธิดา ชี้คนต้านรัฐประหารโดนหนักขึ้น,ด้านนางธิดา ถาวรเศรษฐ ประธานที่ปรึกษานปช.ระบุว่า ฝากหนังสือสามก๊กไว้ให้นายจตุพรอ่าน ในสถานการณ์นี้ชะตากรรมของคนเสื้อแดง เป็นเครื่องบ่งชี้สถานการณ์ประเทศว่าจะขึ้นหรือลง ขอให้มวลชนพิจารณาสถานการณ์ขณะนี้ให้ดี และปฏิบัติตัวให้เหมาะสม เข้าใจว่าจากนี้ชะตากรรมของคนที่ไม่สนับสนุนการรัฐประหาร จะต้องหนักขึ้นอีกหรือเปล่า,ประวิตร กำชับจัดการเว็บบิดเบือน,ที่กระทรวงกลาโหม พล.อ.ประวิตร วงษ์สุวรรณ รองนายกฯและ รมว.กลาโหม กล่าวถึงการดูแลควบคุมข่าวลือที่เกิดขึ้นในขณะนี้ว่า เจ้าหน้าที่ที่เกี่ยวข้องได้ทำในเรื่องนี้อยู่แล้ว เขาถึงได้มีกฎหมายออกมาในการควบคุม เรื่องการบิดเบือนข้อเท็จจริง ไม่ต้องเป็นห่วง เจ้าหน้าที่ผู้รับผิดชอบเขาดูแลเอง เมื่อถามว่าจะมีการดูแลอย่างไรเว็บไซต์พยายามปล่อยข่าวเท็จต่างๆออกมาอย่างต่อเนื่อง พล.อ.ประวิตร กล่าวว่า มีกฎหมายอยู่แล้ว เป็น พ.ร.บ.บิดเบือนข้อมูลข่าวสาร ตำรวจที่รับผิดชอบเรื่องนี้มีอยู่แล้ว โดยกองบังคับการปราบปรามการกระทำความผิดเกี่ยวกับอาชญากรรมทางเทคโนโลยี (ปอท.) เป็นผู้ดูแล และทางกระทรวงดิจิทัลเพื่อเศรษฐกิจและสังคม เขาก็ดูแลอยู่,บุญเอื้อ อนิจกรรมด้วยโรคชรา,นายณัฐวุฒิ ประเสริฐสุวรรณ อดีต ส.ส. สุพรรณบุรี พรรคชาติไทยพัฒนา เปิดเผยว่า เมื่อเวลา 08.00 น. พล.ต.บุญเอื้อ ประเสริฐสุวรรณ อดีตประธานรัฐสภา อดีตประธานสภาผู้แทนราษฎร และอดีต ส.ส.สุพรรณบุรี ได้ถึงแก่อนิจกรรมแล้วอย่างสงบด้วยโรคชรา อายุ 97 ปี มีพิธีรดน้ำศพเวลาและพิธีพระราชทานน้ำหลวงอาบศพในวันเดียวกันนี้ จากนั้น ในวันศุกร์ที่ 14 ต.ค.จะสวดอภิธรรมศพเวลา 19.00 น.ที่ศาลาสุวรรณวาณิชกิจ (ศาลา 14) วัดเทพศิรินทราวาส ราชวรวิหาร สำหรับประวัติของ พล.ต.บุญเอื้อ เกิดเมื่อวันที่ 12 เม.ย.2462 ได้รับเลือกตั้งเป็น ส.ส.สุพรรณบุรี ครั้งแรกเมื่อปี 2499 จากนั้นได้รับเลือกตั้งยาวนานถึง 10 สมัย เคยเป็นอดีตรองนายกฯรัฐมนตรีประจำสำนักนายกรัฐมนตรี เป็นนักการเมืองน้ำดี ได้รับการยอมรับจากชาวสุพรรณบุรี และแวดวงการเมือง จนกระทั่งเมื่อปี 2538 ได้ขึ้นในตำแหน่งประธานรัฐสภา และอดีตประธานสภาผู้แทนราษฎร ในสมัยรัฐบาลที่นายบรรหาร ศิลปอาชา เป็นนายกรัฐมนตรี,ศาลสั่งพ่อนายกฯไร้ความสามารถ,วันเดียวกัน เว็บไซต์ราชกิจจานุเบกษา เผยแพร่ประกาศศาลเยาวชนและครอบครัวกลาง เรื่อง ศาลมีคำสั่งให้ พ.อ.ประพัฒน์ จันทร์โอชา บิดา พล.อ.ประยุทธ์ จันทร์โอชา นายกฯและหัวหน้า คสช. เป็นคนไร้ความสามารถ และให้อยู่ในความอนุบาลของ พล.อ.ประยุทธ์ โดย พล.อ.ต.หญิงประกายเพชร จันทร์โอชา ผู้ร้อง ยื่นคำร้องขอให้ศาลมีคำสั่งให้ พ.อ.ประพัฒน์ เป็นคนไร้ความสามารถ และให้อยู่ในความอนุบาลของ พล.อ.ประยุทธ์ โดยศาลได้ไต่สวนพยานหลักฐานพร้อมเอกสารใบรับรองแพทย์ ระบุถึงอาการของ พ.อ.ประพัฒน์ ว่าเป็นผู้ป่วยโรคหลอดเลือดสมองตีบ ร่วมกับสมองเสื่อม มีสติสัมปชัญญะไม่ครบถ้วน ไม่เข้าใจสาระสำคัญของการทำนิติกรรมใดๆเข้าลักษณะของบุคคลที่ไร้ความสามารถ และ พล.อ.ประยุทธ์ ผู้เป็นบุตร ได้ดูแล พ.อ.ประพัฒน์มาโดยตลอด พี่น้องได้ให้ความยินยอม และไม่ปรากฏว่า พล.อ.ประยุทธ์เป็นผู้ต้องห้ามตามกฎหมาย จึงเห็นสมควรให้ พล.อ.ประยุทธ์ เป็นผู้อนุบาลของ พ.อ.ประพัฒน์ ตามประมวลกฎหมายแพ่งและพาณิชย์
มีชัย เร่งเครื่องปั๊มกฎหมายลูก ปั่นร่าง พ.ร.บ.พรรคการเมืองเสร็จแล้ว เงื้อดาบเล็งผ่าตัดใหญ่ กกต. ระบุคน กกต.อ่อนเชิงงานสอบสวน สั่งรื้อยกกระบิทั้งเปลี่ยนชื่อ-วิธีการได้มา-ลดบทบาท กกต.จังหวัด 
คณะกรรมการร่างรัฐธรรมนูญ,มีชัย ฤชุพันธุ์,จัดการเลือกตั้ง,โฆษิต สุวินิจจิต,ศุภชัย สมเจริญ,คำนูณ สิทธิสมาน,ไทยรัฐฉบับพิมพ์,หนังสือพิมพ์ไทยรัฐ